CELEX: 
Language: el
Date: 2017-03-15 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ για την τροποποίηση του παραρτήματος IΙΙ της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά μια εξαίρεση για τον μόλυβδο σε λευκό γυαλί που χρησιμοποιείται για οπτικές εφαρμογές, με σκοπό την προσαρμογή στην τεχνική πρόοδο

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση οδηγία της Επιτροπής τροποποιεί, για τους σκοπούς της προσαρμογής στην τεχνική πρόοδο, το παράρτημα ΙΙΙ της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (αναδιατύπωση)
                  1
                (RoHS 2), όσον αφορά μια εξαίρεση για ειδικές εφαρμογές που περιέχουν μόλυβδο.
            
            
               Η οδηγία RoHS 2 περιορίζει τη χρήση ορισμένων επικίνδυνων ουσιών σε ηλεκτρικό και ηλεκτρονικό εξοπλισμό. Η RoHS 2 άρχισε να ισχύει στις 21 Ιουλίου 2011.
            
            
               Οι υπό περιορισμό ουσίες απαριθμούνται στο παράρτημα II της RoHS 2· ενώ επί του παρόντος επιβάλλεται ο περιορισμός του μολύβδου, του υδραργύρου, του καδμίου, του εξασθενούς χρωμίου, των πολυβρωμοδιφαινυλίων και των πολυβρωμοδιφαινυλαιθέρων, ο περιορισμός του φθαλικού δις (2-αιθυλεξυλίου) (DEHP), του φθαλικού βενζυλίου βουτυλίου (BBP), του φθαλικού διβουτυλίου (DBP) και του φθαλικού διισοβουτυλίου (DIBP) θα αρχίσει να ισχύει από την 22α Ιουλίου 2019. Τα παραρτήματα III και IV της RoHS 2 παραθέτουν τα υλικά και τα κατασκευαστικά στοιχεία ηλεκτρικού και ηλεκτρονικού εξοπλισμού (ΗΗΕ) για ειδικές εφαρμογές οι οποίες εξαιρούνται από τον περιορισμό χρήσης ουσιών του άρθρου 4 παράγραφος 1 της RoHS 2.
            
            
               Το άρθρο 5 περιέχει διατάξεις για την προσαρμογή των παραρτημάτων III και IV στην επιστημονική και τεχνική πρόοδο (προσθήκη, ανανέωση, τροποποιήσεις και διαγραφή εξαιρέσεων). Σύμφωνα με το άρθρο 5 παράγραφος 1 στοιχείο α), για να προστεθούν εξαιρέσεις στα παραρτήματα III και IV πρέπει να ορίζεται ότι η προσθήκη αυτή δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 και να συντρέχει μία από τις ακόλουθες προϋποθέσεις: η εξάλειψη ή υποκατάστασή τους με αλλαγές στον σχεδιασμό ή με υλικά και κατασκευαστικά στοιχεία που δεν απαιτούν τη χρησιμοποίηση υλικών ή ουσιών που αναφέρονται στο παράρτημα II είναι επιστημονικώς ή τεχνικώς ανέφικτη· δεν διασφαλίζεται η αξιοπιστία των υποκαταστάτων· ή οι συνολικές αρνητικές επιπτώσεις της υποκατάστασης για το περιβάλλον, την υγεία και την ασφάλεια των καταναλωτών ενδέχεται να είναι σημαντικότερες από τα συνολικά οφέλη της για το περιβάλλον, την υγεία και την ασφάλεια των καταναλωτών.
            
            
               Επιπροσθέτως, το άρθρο 5 παράγραφος 1 προβλέπει ότι η Ευρωπαϊκή Επιτροπή (η Επιτροπή) περιλαμβάνει στους καταλόγους των παραρτημάτων III και ΙV υλικά και κατασκευαστικά στοιχεία ΗΗΕ για ειδικές εφαρμογές μέσω κατ’ εξουσιοδότηση πράξεων σύμφωνα με το άρθρο 20. Το άρθρο 5 παράγραφος 3 και το παράρτημα V καθορίζουν τη διαδικασία υποβολής αιτήσεων για χορήγηση, ανανέωση ή ανάκληση εξαίρεσης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Ως αποτέλεσμα των διατάξεων του άρθρου 5 παράγραφος 3 και του παραρτήματος V που επιτρέπουν στους ενδιαφερομένους να υποβάλλουν αιτήσεις εξαίρεσης από τους περιορισμούς χρήσης ουσιών, μετά τη δημοσίευση της RoHS 2, η Επιτροπή έχει λάβει πολυάριθμες
                  2
                αιτήσεις τόσο για τη χορήγηση νέων, όσο και για την ανανέωση υφιστάμενων εξαιρέσεων.
            
            
               Στις 11 Noεμβρίου 2014 η Επιτροπή έλαβε αίτηση για την ανανέωση της εξαίρεσης 13(α) του παραρτήματος III όσον αφορά τη χρήση μολύβδου σε λευκό γυαλί που χρησιμοποιείται για οπτικές εφαρμογές.
            
            
               Η Επιτροπή, προκειμένου να αξιολογήσει την αίτηση εξαίρεσης, διεξήγαγε μελέτη για να διενεργηθεί η απαιτούμενη τεχνική και επιστημονική αξιολόγηση, συμπεριλαμβανομένης διαδικτυακής ανοιχτής
                  3
                διαβούλευσης διάρκειας οκτώ εβδομάδων με τους ενδιαφερομένους
                  4
                σχετικά με την αίτηση. Δεν ελήφθη καμία συνεισφορά κατά τη διάρκεια της διαβούλευσης με τους ενδιαφερομένους.
            
            
               Η τελική έκθεση που περιέχει την αξιολόγηση της αίτησης έχει δημοσιευτεί
                  5
               · οι ενδιαφερόμενοι ενημερώθηκαν σχετικά. Πρόσβαση στη σελίδα του έργου παρέχεται μέσω της ιστοσελίδας Europa
                  6
               .
            
            
               Στη συνέχεια, η Επιτροπή ζήτησε τη γνώμη της ομάδας εμπειρογνωμόνων των κρατών μελών για τις κατ’ εξουσιοδότηση πράξεις βάσει της RoHS 2. Στις 17 Μαρτίου 2016 απεστάλη πρόταση τροποποίησης του παραρτήματος ΙΙΙ της RoHS 2, με όλες τις απαραίτητες πληροφορίες, ενώ οι εμπειρογνώμονες κλήθηκαν να υποβάλουν παρατηρήσεις σχετικά με την πρόταση κατά τη συνεδρίαση της 19ης Απριλίου 2016. Η ομάδα εμπειρογνωμόνων υποστήριξε ομόφωνα την πρόταση εξαίρεσης του μολύβδου σε λευκό γυαλί που χρησιμοποιείται για οπτικές εφαρμογές για πέντε έτη από την αρχική ημερομηνία λήξης της εξαίρεσης 13(α). Σύμφωνα με τις κατευθυντήριες γραμμές για τη βελτίωση της νομοθεσίας, το σχέδιο κατ’ εξουσιοδότηση πράξης δημοσιεύτηκε προς σχολιασμό από το κοινό, για διάρκεια τεσσάρων εβδομάδων, στη διαδικτυακή πύλη για τη βελτίωση της νομοθεσίας. Υποβλήθηκαν τρεις παρατηρήσεις. Όλες τους εξέφρασαν υποστήριξη για την έκδοση του σχεδίου κατ’ εξουσιοδότηση πράξης. Συνεπώς, έγιναν όλες οι απαραίτητες ενέργειες δυνάμει του άρθρου 5 παράγραφοι 3 έως 7. Το Συμβούλιο και το Κοινοβούλιο ενημερώθηκαν για τις σχετικές δραστηριότητες.
            
            
               Η τελική έκθεση επισήμαινε ιδίως τις ακόλουθες τεχνικές πληροφορίες (βλέπε αναφορά στην υποσημείωση 5):
            
            
               Το γυαλί με βάση τον μόλυβδο χρησιμοποιείται επειδή διαθέτει μοναδικούς συνδυασμούς ιδιοτήτων και χαρακτηριστικών, όπως η επίδοση μετάδοσης του φωτός, η οπτική διασπορά, η θερμική αγωγιμότητα, η διπλή διάθλαση και άλλα.
            
            
               Υπάρχει οπτικό γυαλί χωρίς μόλυβδο εναλλακτικών σχεδίων, υπό μορφή γυαλιού χωρίς μόλυβδο, πλαστικών φακών και σχεδιασμού εναλλακτικού εξοπλισμού.  Ωστόσο, οι εναλλακτικές αυτές λύσεις δεν μπορούν να παρέχουν πολλές από τις ιδιότητες και τους συνδυασμούς ιδιοτήτων, σε σύγκριση με το γυαλί με βάση τον μόλυβδο.
            
            
               Όπου η εξεύρεση υποκαταστάτων είναι σχετικά απλή, αυτό έχει ήδη συμβεί και χρησιμοποιούνται υποκατάστατα. Για τις υπόλοιπες εφαρμογές, εξακολουθούν να μην υπάρχουν διαθέσιμες εναλλακτικές επιλογές. Κατά συνέπεια, η υποκατάσταση του πλήρους φάσματος των εφαρμογών δεν είναι γενικά δυνατή.
            
            
               Tα αποτελέσματα της αξιολόγησης για τις κατηγορίες 1 έως 7 και 10 δείχνουν ότι τουλάχιστον ένα από τα σχετικά κριτήρια που προσδιορίζονται στο άρθρο 5 παράγραφος 1 στοιχείο α) πληρούται από την αίτηση εξαίρεσης σχετικά με την καταχώριση 13(α) στο παράρτημα ΙΙΙ όταν η διατύπωση έχει ως εξής: «Μόλυβδος σε λευκό γυαλί που χρησιμοποιείται για οπτικές εφαρμογές» και επομένως η ανανέωση είναι δικαιολογημένη. Δεδομένου ότι, για τις σχετικές εφαρμογές, δεν είναι διαθέσιμες σήμερα επαρκώς αξιόπιστες εναλλακτικές λύσεις ούτε είναι πιθανόν να κυκλοφορήσουν σύντομα στην αγορά και λαμβανομένου υπόψη του συνήθους ρυθμού καινοτομίας του τομέα, η πενταετής περίοδος ισχύος της εξαίρεσης δεν αναμένεται να έχει δυσμενείς επιπτώσεις στην καινοτομία. Για άλλες κατηγορίες προϊόντων πλην των κατηγοριών 1 έως 7 και 10, η υπάρχουσα εξαίρεση παραμένει ως έχει σύμφωνα με τις περιόδους ισχύος που ορίζονται στο άρθρο 5 παράγραφος 2. Η εν λόγω εξαίρεση δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 (REACH), σύμφωνα με το άρθρο 5 της οδηγίας 2011/65/ΕΕ.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
         
         
            
               Η προτεινόμενη πράξη προβλέπει εξαίρεση από τους περιορισμούς χρήσης ουσιών που περιλαμβάνονται στην οδηγία 2011/65/EΕ για τη χρήση μολύβδου σε ειδικές εφαρμογές.
            
            
               Η προτεινόμενη πράξη είναι κατ’ εξουσιοδότηση οδηγία, όπως ορίζει η οδηγία 2011/65/ΕΕ και, ειδικότερα, το άρθρο 5 παράγραφος 1 στοιχείο α).
            
            
               Στόχος της προτεινόμενης πράξης είναι να εγγυηθεί την ασφάλεια δικαίου και να εξασφαλίσει βιώσιμες συνθήκες αγοράς για τους κατασκευαστές ηλεκτρικού και ηλεκτρονικού εξοπλισμού, επιτρέποντας τη χρήση κατά τα άλλα απαγορευμένων ουσιών για συγκεκριμένες εφαρμογές, σύμφωνα με τις διατάξεις και υπό τους όρους της RoHS 2 και με τη διαδικασία που αυτή προβλέπει για την προσαρμογή των παραρτημάτων III και IV στην επιστημονική και τεχνική πρόοδο.
            
            
               Σύμφωνα με την αρχή της αναλογικότητας, το μέτρο δεν υπερβαίνει τα αναγκαία όρια για την επίτευξη του στόχου του.
            
            
               Η πρόταση δεν έχει επιπτώσεις στον προϋπολογισμό της ΕΕ.
            
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ
            
            
               της 15.3.2017
            
            
               για την τροποποίηση του παραρτήματος IΙΙ της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά μια εξαίρεση για τον μόλυβδο σε λευκό γυαλί που χρησιμοποιείται για οπτικές εφαρμογές, με σκοπό την προσαρμογή στην τεχνική πρόοδο
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό
                  7
               , και ιδίως το άρθρο 5 παράγραφος 1 στοιχείο α),
            
            
               Εκτιμώντας τα ακόλουθα:
            
            
               (1)Η οδηγία 2011/65/ΕΕ απαγορεύει τη χρήση μολύβδου στον ηλεκτρικό και ηλεκτρονικό εξοπλισμό που διατίθεται στην αγορά.
            
            
               (2)Το γυαλί με βάση τον μόλυβδο χρησιμοποιείται επειδή διαθέτει μοναδικούς συνδυασμούς ιδιοτήτων και χαρακτηριστικών, όπως η επίδοση μετάδοσης του φωτός, η οπτική διασπορά, η θερμική αγωγιμότητα, η διπλή διάθλαση και άλλα.
            
            
               (3)Υπάρχει οπτικό γυαλί χωρίς μόλυβδο εναλλακτικών σχεδίων, υπό μορφή γυαλιού χωρίς μόλυβδο, πλαστικών φακών και σχεδιασμού εναλλακτικού εξοπλισμού. Ωστόσο, οι εναλλακτικές αυτές επιλογές δεν μπορούν να παρέχουν πολλές από τις ιδιότητες και τους συνδυασμούς ιδιοτήτων που παρέχει το γυαλί με βάση τον μόλυβδο.
            
            
               (4)Όπου η εύρεση υποκαταστάτων ήταν σχετικά απλή, έχουν ήδη βρεθεί και χρησιμοποιούνται υποκατάστατα. Για τις υπόλοιπες εφαρμογές, εξακολουθούν να μην υπάρχουν διαθέσιμες εναλλακτικές επιλογές. Κατά συνέπεια, η υποκατάσταση του πλήρους φάσματος των εφαρμογών δεν είναι γενικά δυνατή. Ο μόλυβδος σε λευκό γυαλί που χρησιμοποιείται για οπτικές εφαρμογές θα πρέπει, επομένως, να εξαιρείται έως την 21η Ιουλίου 2021 για τις κατηγορίες 1 έως 7 και 10. Λαμβανομένων υπόψη των κύκλων καινοτομίας για τον συγκεκριμένο τύπο οπτικών εφαρμογών, η διάρκεια της παρούσας εξαίρεσης δεν είναι πιθανό να έχει δυσμενείς επιπτώσεις στην καινοτομία.
            
            
               (5)Συνεπώς, η οδηγία 2011/65/ΕΕ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
         
         
            
               Άρθρο 1
            
            
               Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
            
            
               Άρθρο 2
            
            
               1.Τα κράτη μέλη θεσπίζουν και δημοσιεύουν, το αργότερο έως την [ημερομηνία — 12 μήνες από την ημερομηνία έναρξης ισχύος της παρούσας οδηγίας], τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις εν λόγω διατάξεις από την [ημερομηνία — 12 μήνες από την ημερομηνία έναρξης ισχύος της παρούσας οδηγίας].
            
            
               Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 15.3.2017
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  ΕΕ L 174 της 1.7.2011, σ. 88.
               
               
                  
                     (2)
                  Ο κατάλογος είναι διαθέσιμος στη διεύθυνση: 
                  http://ec.europa.eu/environment/waste/rohs_eee/adaptation_en.htm
               
               
                  
                     (3)
                  Ο κατάλογος των ενδιαφερομένων των οποίων ζητήθηκε η γνώμη επικαιροποιείται τακτικά και τηρείται· περιλαμβάνει οργανώσεις του κλάδου, κατασκευαστές και προμηθευτές, επιχειρήσεις ανακύκλωσης, ενώσεις καταναλωτών, ΜΚΟ, εκπροσώπους της ακαδημαϊκής κοινότητας, αντιπροσώπους των κρατών μελών, και άλλους.
               
               
                  
                     (4)
                  
                  Διάρκεια της διαβούλευσης
                  : από 24.04.2015 έως 19.06.2015
               
               
                  
                     (5)
                  
                  
                        
                     Έκθεση αξιολόγησης
                  
               
               
                  
                     (6)
                  
                  http://ec.europa.eu/environment/waste/rohs_eee/adaptation_en.htm
               
               
                  
                     (7)
                  ΕΕ L  της , σ. . 
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               της
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑΣ (EE) …/… ΤΗΣ ΕΠΙΤΡΟΠΗΣ
            
            
               για την τροποποίηση, με σκοπό την προσαρμογή στην τεχνική πρόοδο, του παραρτήματος IΙΙ της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά μια εξαίρεση για τον μόλυβδο σε λευκό γυαλί που χρησιμοποιείται για οπτικές εφαρμογές
            
            
               Στο παράρτημα ΙII, το σημείο 13(α) αντικαθίσταται από το ακόλουθο κείμενο:
            
            
               «
            
            
                     
                        13(α)
                     
                  
                  
                     
                        Μόλυβδος σε λευκό γυαλί που χρησιμοποιείται για οπτικές εφαρμογές
                     
                     
                  
                  
                     
                        Ισχύει για όλες τις κατηγορίες· λήγει:
                     
                     
                        την 21η Ιουλίου 2023 για ιατροτεχνολογικά προϊόντα για διάγνωση in vitro της κατηγορίας 8·
                     
                     
                        την 21η Ιουλίου 2024 για βιομηχανικά όργανα παρακολούθησης και ελέγχου της κατηγορίας 9 και για την κατηγορία 11·
                     
                     
                        την 21η Ιουλίου 2021 για όλες τις άλλες κατηγορίες και υποκατηγορίες
                     
                  
               
               »